b'\n_START_ARTICLE_\nLiudas Ma\xc5\xbeylis\n_START_SECTION_\nBiografija\n_START_PARAGRAPH_\n1972 m. baig\xc4\x97 Kauno 5-\xc4\x85j\xc4\x85 vidurin\xc4\x99 mokykl\xc4\x85, 1977 m. Vilniaus universitet\xc4\x85. Chemijos moksl\xc5\xb3 daktaras, habilituotas daktaras vadybos ir administravimo srityje (2007), Vytauto Did\xc5\xbeiojo universiteto profesorius. _NEWLINE_Pom\xc4\x97giai \xe2\x80\x93 senovini\xc5\xb3 atviruk\xc5\xb3 kolekcininkas, Kauno \xe2\x80\x9e\xc5\xbdalgirio\xe2\x80\x9c krep\xc5\xa1inio komandos gerb\xc4\x97jas.\n_START_SECTION_\n\xc5\xa0eima\n_START_PARAGRAPH_\nL. Ma\xc5\xbeylis yra kil\xc4\x99s i\xc5\xa1 \xc5\xbeinomos prie\xc5\xa1kario Kauno inteligent\xc5\xb3 \xc5\xa1eimos. Prosenelis i\xc5\xa1 motinos pus\xc4\x97s Jonas Bli\xc5\xabd\xc5\xbeius - Marijampol\xc4\x97s kra\xc5\xa1to knygne\xc5\xa1ys ir visuomen\xc4\x97s veik\xc4\x97jas. Jo senelis i\xc5\xa1 t\xc4\x97vo pus\xc4\x97s \xe2\x80\x93 tarpukario Lietuvos aku\xc5\xa1erijos sistemos k\xc5\xabr\xc4\x97jas Pranas Ma\xc5\xbeylis. \xc5\xbdmona Aldona, dukt\xc4\x97 Liucija.\n_START_SECTION_\nMokslin\xc4\x97 veikla\n_START_PARAGRAPH_\n1977\xe2\x80\x931990 m., dirbdamas Kardiologijos institute, paskelb\xc4\x97 15 straipsni\xc5\xb3 recenzuojamuose periodiniuose moksliniuose leidiniuose apie indolo klas\xc4\x97s heterociklini\xc5\xb3 jungini\xc5\xb3 sintez\xc4\x99 ir tyrim\xc4\x85, vykd\xc4\x97 nauj\xc5\xb3 biologi\xc5\xa1kai aktyvi\xc5\xb3 \xc5\xa1ios klas\xc4\x97s jungini\xc5\xb3 paie\xc5\xa1k\xc4\x85. 6 i\xc5\xa1radim\xc5\xb3 bendraautoris. Disertacijos tema \xe2\x80\x9eIndolin-2-ono ir benzindolin-2-on\xc5\xb3 3-pakeist\xc5\xb3 darini\xc5\xb3 sintez\xc4\x97 ir savyb\xc4\x97s\xe2\x80\x9c (1985 m.)._NEWLINE_Nuo 1997 m. d\xc4\x97sto Kauno Vytauto Did\xc5\xbeiojo universitete, Politikos moksl\xc5\xb3 ir diplomatijos fakultete. Sta\xc5\xbeuot\xc4\x97 Kembrid\xc5\xbeo universitete (2002 m.). Docentas (2000 m.), habilitacija (2007 m., vadyba ir administravimas), profesorius (2008 m.)._NEWLINE_Paskelb\xc4\x97 20 straipsni\xc5\xb3 recenzuojamuose periodiniuose moksliniuose leidiniuose Europos integracijos, savivaldos politikos ir administravimo temomis._NEWLINE_2017 m. kovo 29 d. Vokietijos u\xc5\xbesienio reikal\xc5\xb3 ministerijos diplomatiniame archyve surado nutarimo d\xc4\x97l Lietuvos Vasario 16-osios Nepriklausomyb\xc4\x97s paskelbimo original\xc4\x85.\n_START_SECTION_\nPolitin\xc4\x97 veikla\n_START_PARAGRAPH_\n1990-1995 m. Kauno miesto tarybos deputatas. 1990\xe2\x80\x931995 m. Mandat\xc5\xb3 ir etikos komisijos pirmininkas, 1990\xe2\x80\x931992 m. Ekologijos, 1992\xe2\x80\x931995 m. Savivaldos reikal\xc5\xb3 nuolatin\xc4\x97s komisijos narys._NEWLINE_Krik\xc5\xa1\xc4\x8dioni\xc5\xb3 demokrat\xc5\xb3 frakcijos narys. Kandidatas \xc4\xaf Lietuvos Respublikos Seim\xc4\x85 1996 m. ir 2000 m. rinkimuose_NEWLINE_Lietuvos S\xc4\x85j\xc5\xabd\xc5\xbeio Seimo (1990\xe2\x80\x931992 m.) narys. Nuo 1995 m. Lietuvos krik\xc5\xa1\xc4\x8dioni\xc5\xb3 demokrat\xc5\xb3 partijos narys (nuo 2008 m. T\xc4\x97vyn\xc4\x97s S\xc4\x85jungos-Lietuvos krik\xc5\xa1\xc4\x8dioni\xc5\xb3 demokrat\xc5\xb3); 1998\xe2\x80\x931999 m. ir 2005\xe2\x80\x932006 m. partijos valdybos narys._NEWLINE_2019 m. i\xc5\xa1rinktas \xc4\xaf Europos Parlament\xc4\x85.\n_START_SECTION_\n\xc5\xbdurnalistin\xc4\x97 veikla\n_START_PARAGRAPH_\n1990\xe2\x80\x931993 m. dienra\xc5\xa1\xc4\x8dio \xe2\x80\x9eKauno laikas\xe2\x80\x9c vyriausiojo redaktoriaus pavaduotojas. Publikacijos leidiniuose \xe2\x80\x9eKauno aidas\xe2\x80\x9c, \xe2\x80\x9eLietuvos aidas\xe2\x80\x9c, \xe2\x80\x9eT\xc4\x97vyn\xc4\x97s sargas\xe2\x80\x9c, \xe2\x80\x9eAp\xc5\xbevalga\xe2\x80\x9c, \xe2\x80\x9eSavivaldybi\xc5\xb3 \xc5\xbeinios\xe2\x80\x9c, \xe2\x80\x9eVeidas\xe2\x80\x9c ir kt.'